નવી દિલ્હી- કોંગ્રેસ અધ્યક્ષ રાહુલ ગાંધીએ વર્ષ 2019ની લોકસભાની ચૂંટણીના પ્રચાર માટે તૈયારી કરી લીધી છે. આ માટે રાહુલ ગાંધીએ 9 સદસ્યની કોર ગ્રૂપ કમિટીની રચના કરી છે. આ કમિટીમાં પૂર્વ નાણાંપ્રધાન પી. ચિદમ્બરમ અને રાજ્યસભામાં વિરોધ પક્ષના નેતા ગુલામ નબી આઝાદનો સમાવેશ કરવામાં આવ્યો છે. આ ઉપરાંત લોકસભામાં વિરોધ પક્ષના નેતા મલ્લિકાર્જુન ખડગેને પણ આ કોર ગ્રૂપ કમિટીમાં સ્થાન આપવામાં આવ્યું છે. આ ઉપરાંત ચૂંટણી મેનિફેસ્ટો અને પ્રચાર સમિતિ માટે પણ સદસ્યોની નીમણૂંક કરવામાં આવી છે. મેનિફેસ્ટો કમિટીમાં સલમાન ખુરશીદ અને શશી થરુર સહિત 19 મોટા નેતાઓનાં નામ છે. બીજી તરફ પબ્લિસિટી એટલે કે, પ્રચાર સમિતિમાં રાજીવ શુક્લા અને રણદીપ સુરજેવાલા સહિત 13 સદસ્યોનો સમાવેશ કરવામાં આવ્યો છે.